ET Euroopa Liidu Teataja C 204/30

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2006/C 204/07)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

Registreerimistaotlus vastavalt artiklile 5 ja artikli 17 lõikele 2

“ŽATECKÝ CHMEL”

EÜ nr: CZ/PDO/005/0402/19.10.2004

KPN (X) KGT ( )

Käesolev kokkuvõte on koostatud üksnes teavitamise eesmärgil. Põhjalikuma teabe saamiseks soovitame huvilistel tutvuda tehnospetsifikaadi täisversiooniga liikmesriigis (vt nr 1) või pöörduda Euroopa Komisjoni (1) poole.

1. Liikmesriigi vastutav talitus:

Nimi: Úřad průmyslového vlastnictví Aadress: Antonína Čermáka 2a, CZ-160 68 Praha 6 Telefon: (420) 220 383 111 Faks: (420) 224 324 718 E-post: posta@upv.cz

2. Taotlejate rühm:

Nimi: Svaz pěstitelů chmele České republiky Aadress: Mostecká 2580, CZ-438 19 Žatec Telefon: (420) 415 733 401 Faks: (420) 415 726 052 E-post: svaz@czhops.cz Koosseis: tootjad/töötlejad (X) muud ( )

3. Toote liik:

Klass 1.8 — humal

4. Tehnospetsifikaat (artikli 4 lõikes 2 sätestatud nõuete kokkuvõte)

4.1 Nimi: “Žatecký chmel”

4.2 Kirjeldus: Žatecký humala eripära avaldub tema humalakäbis (keskmine kuni piklik munajas, 100 humalakäbi kaal: 13–17 g, peenike, 12–16 mm pikk, ühtlane käbikujuline), hõrgus humalaaroomis ja kullavärvi lupuliinis. Žatecký humalale on iseloomulik vilja (peenike käbikujuline pähklike) punane värv, väike mürtseenisisaldus ning alfa- ja beetahapete tasakaalustatud suhe. Humalavaigu koostisele on iseloomulik suhteliselt väike alfa-mõruhappe sisaldus (2,5–5,5 %). Beeta-mõruhappe sisaldus on alfa-mõruhappe sisaldusest suurem, nii on kõnealuste ainete suhtarv enamasti 0,60–0,80 piires. Mürtseenisisaldus on 25–40 %. Iseloomulik on ka beeta-farneseeni suur sisaldus (14–20 %); muude sortide puhul on kõnealune sisaldus väiksem. Žatecký humala aroomi terviku määrab humalaõlide kõikide koostisosade suhtarv. Žatecký humal on poolvarane humalasort. Turustatakse pressitud või granuleeritud humalat.

4.3 Geograafiline piirkond: Žatecký humalat kasvatatakse niinimetatud Žatecký humalakasvatuspiirkonna järgmistes ringkondades: Louny, Rakovník, Chomutov, Kladno, Plzeň-sever ja Rokycany. Täpsem määratlus on tehnospetsifikaadis.

4.4 Päritolutõend: Tšehhi Vabariigis kohaldatakse humala puhul sertifitseerimist vastavalt seadusele nr 97/1996 EKL (humala kaitse kohta) ja nõukogu määrusele (EÜ) nr 1952/2005, komisjoni määrustele (EMÜ) nr 1784/77 ja (EMÜ) nr 890/78. Tšehhi Vabariigis vastutab humala sertifitseerimise eest ÚKZÚZ (põllumajanduse järelevalve ja katsete keskinstituut, edaspidi “instituut”).

Päritolutõend antakse välja seaduses sätestatud korras. Tootja kaalub, märgistab ja pitseerib toodetud humalatoote ja koostab märgistatud katastripiirkonna ja humalasordi kaupa deklaratsiooni humalapakendite arvu ja kaalu kohta. Instituut kontrollib eelnevalt märgistatud humalat ja humalatooteid, andes välja tõendi kontrollimise kohta ja tagab kontrollimiste läbiviimise vastavalt humalakaitse seaduses ja Euroopa Ühenduse eeskirjades sätestatud nõuetele. Lisaks sellele peab instituut arvestust humalakasvatuspiirkondade ja humalakasvatajate kohta.

Riiklik põllumajanduse ja toiduainete inspektsioon kontrollib tehnospetsifikaate ja võtab koostöös ÚKZÚZiga vastu otsuseid.

4.5 Tootmismeetod: Žatecký humalat kasvatatakse Žatecký humalakasvatuspiirkonnas humalatoestikel. Kevadtööd algavad aprillis traadi lõikamise ja selle ülessidumisega, sellele järgnevad toestamine, kultiveerimine ja keemiline taimekaitse. Vegetatsiooniperioodi jooksul tehakse mitu korda tõrjet kahjurite ja haiguste vastu. Humalat koristatakse augusti teisel poolel ja septembri algul. Seejärel pressitakse ta vormi või töödeldakse graanuliteks.

Humalatoestikud tehakse puitritvadest või vajadusel betoonvaiadest. Lisaks sellele kasutatakse traati või uute toestike puhul terastrossi. Toestik on ligikaudu 7 m kõrge (selles piirkonnas kasvatatava humala jaoks optimaalne kõrgus). Ühele hektarile haritud pinnale istutatakse vastavalt istutusviisile (olenevalt taimekasvatusmenetlusest, taime kasvuomadustest ja taimestiku struktuuri optimeerimisest) 2500–3000 humalataime. Humal on kuni 20 aastase elueaga püsik. Istutatakse ainult emastaimi. Humala kvaliteedi tagamiseks ei ole isastaimede olemasolu soovitav.

Žatecký humalat kasvatatakse tema traditsioonilises kasvatuspiirkonnas juba rohkem kui tuhat aastat. Žatecký humalana võib määratleda üksnes järgmisi sorte: Lučan (registreeritud: 1941), Blato (1952), Osvaldův klon 31 (1952), Osvaldův klon 72 (1952), Osvaldův klon 114 (1952), Siřem (1969), Zlatan (1976), Podlešák (1989) und Blšanka (1993).

4.6 Seos piirkonnaga: Žatecký humala eripära aluseks (vrd punkt 4.2) on Žatecký humalakasvatuspiirkonna erilised looduslikud tingimused. Loodes piirneb see piirkond Maagimäestiku, Doupovsky mäestiku ja Böömi metsaga, mis koos moodustavad niinimetatud varju vihma eest. Aasta keskmine sademete hulk on kõnealuses piirkonnas seepärast vaid ligikaudu 450 mm. Sademete jaotus on aga soodne humala arengu jaoks (vegetatsiooniperioodi jooksul on sademete keskmine hulk ligikaudu 260 mm). Aasta keskmine temperatuur on 8–9 °C (vegetatsiooniperioodi jooksul ligikaudu 14–16 °C). Lisaks ilmastikutingimustele on ka selle piirkonna mulla omadustel mõju humala kvaliteedile. Kõnealuses piirkonnas on peamiselt permi ajastu punased mullad või kerged merglisisaldusega mullad. Humala kasvu ja arengut toetavad ka kasvatuspiirkonna asukoht (200–500 m üle merepinna), asend mäestikureljeefis, asukoht nõlval ja paiknemine päikesepoolsel küljel. Kõnealuses piirkonnas on enamasti avarad, avatud, õhurikkad tasandikud, mis on hästi kaitstud tugevate lääne- ja põhjatuulte eest. Arvestades kõnealuseid tingimusi, ei saavutaks kõnealune humal muudes piirkondades sama kvaliteeti ega saagikust. Ümbruskond mõjutab eriti toimeainesisaldust ja kasvu. Žatecký humalakasvatuspiirkonnas on humala kasvatamiseks olemas sobivad tingimused (keskmine sademete hulk, temperatuur, mullaprofiil, kõrgus merepinnast ja päikesekiirgus). Muud kasvatuspiirkonnad erinevad kõnealusest piirkonnast oluliste kasvatustingimuste poolest (näiteks suurem sademete hulk, kõrgem keskmine temperatuur või vegetatsiooniperioodi lühem päikesekiirguse aeg).

4.7 Kontrolliasutus:

Nimi: Státní zemědělská a potravinářská inspekce, inspektorát v Ústí nad Labem Aadress: Masarykova 19/275, CZ-403 40 Ústí nad Labem Telefon: (420) 475 651 224 Faks: (420) 475 651 225 E-post: usti@szpi.gov.cz





Nimi: Ústřední kontrolní a zkušební ústav zemědělský, odbor trvalých kultur Žatec Aadress: Chmelařské náměstí 1612, CZ-438 43 Žatec Telefon: (420) 415 778 119 Faks: (420) 415 778 136 E-post: webmaster@ukzuz.cz

Lõpliku otsuse teeb riiklik põllumajanduse ja toiduainete inspektioon.

4.8. Märgistamine: Nimi ŽATECKÝ CHMEL peab olema märgitud igale pakendile.

4.9 Riiklikud nõuded: —

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika osakond, B-1049 Brüssel.